Τζόσεφ Σάφρα

Ο Τζόσεφ Σάφρα (αγγλ.:Joseph Safra, 1 Σεπτεμβρίου 1938 – 10 Δεκεμβρίου 2020) ήταν Λιβανο-Βραζιλιάνος τραπεζίτης και δισεκατομμυριούχος επιχειρηματίας συριακής καταγωγής με έδρα την Ελβετία. Ήταν ο πλουσιότερος άνθρωπος της Βραζιλίας και ο πλουσιότερος τραπεζίτης στον κόσμο, διοικώντας τη βραζιλιάνικη τραπεζική και επενδυτική αυτοκρατορία, την Safra Group.    

Ο Σάφρα ήταν ο πρόεδρος όλων των εταιρειών Safra, μεταξύ των οποίων η Safra National Bank της Νέας Υόρκης και η Banco Safra με έδρα στο Σάο Πάολο της Βραζιλίας. Τον Αύγουστο του 2020, το Forbes ανέφερε την εκτιμώμενη καθαρή περιουσία του Σάφρα στα 22,8 δισεκατομμύρια δολάρια ΗΠΑ, καθιστώντας τον τον 52ο πλουσιότερο άνθρωπο στον κόσμο και τον πλουσιότερο στη Βραζιλία. 

 Πρώτα χρόνια  
Γεννήθηκε και μεγάλωσε στη Βηρυτό του Λιβάνου    σε μια εβραϊκή οικογένεια που, σύμφωνα με τις πηγές της ίδιας της οικογένειας Σάφρα, καταγόταν αρχικά από το Χαλέπι της Συρίας και με τραπεζικές διασυνδέσεις που χρονολογούνται πίσω στην οθωμανική εποχή.     Η τραπεζική ιστορία της οικογένειας ξεκίνησε στο Χαλέπι με την ίδρυση του πρώτου τραπεζικού οίκου της οικογένειας το 1841, όταν το Χαλέπι ήταν ένας από τους σημαντικότερους εμπορικούς κόμβους και μια υποχρεωτική διαδρομή από την Ανατολή προς την Ευρώπη και από την τελευταία προς την Περσία και την εσωτερική Ασία. Η οικογένεια Σάφρα χρηματοδότησε το εμπόριο και αντάλλαζε συνάλλαγμα για εμπόρους, που ήρθαν στην πόλη μέσω της ερήμου και της Μεσογείου.  Η οικογένεια Safra μετακόμισε στη Βραζιλία το 1952. 

 Καριέρα 
Το 1955, ο 23χρονος αδελφός του Τζόσεφ, Έντμοντ, και ο πατέρας του, Τζέικομπ, άρχισαν να εργάζονται στη Βραζιλία χρηματοδοτώντας περιουσιακά στοιχεία στο Σάο Πάολο. Ωστόσο σύντομα, ο Έντμοντ χώρισε από τους αδελφούς του Τζόσεφ και Μόισε και κατευθύνθηκε στη Νέα Υόρκη όπου ίδρυσε την Republic National Bank of New York (την οποία πούλησε αργότερα στην HSBC το 1999 και δώρισε τα περισσότερα από τα χρήματά του στο ίδρυμα Edmond Safra). Ο Τζόσεφ Σάφρα ίδρυσε την Banco Safra το 1955 και σήμερα είναι η 6η μεγαλύτερη ιδιωτική τράπεζα στη Βραζιλία. Το 2006, απέκτησε τις υπόλοιπες μετοχές της Banco Safra από τον αδελφό του Μόισε.  Παρέμεινε ο πρόεδρος του Ομίλου Σάφρα, προσφέροντας τραπεζικές υπηρεσίες σε όλη την Ευρώπη, τη Βόρεια Αμερική και τη Νότια Αμερική, μέχρι το τέλος της ζωής του. 

 Ιδιοκτησία 
Το 2013, η οικογένεια του Τζόσεφ Σάφρα απέκτησε περισσότερα από δώδεκα ακίνητα στις Ηνωμένες Πολιτείες, κυρίως στη Νέα Υόρκη. Κατέχουν επίσης ένα χαρτοφυλάκιο εμπορικών ακινήτων στη Βραζιλία. 

Το 2014, ο Σάφρα πλήρωσε περισσότερα από 700 εκατομμύρια λίρες για να αγοράσει το The Gherkin, έναν από τους πιο χαρακτηριστικούς πύργους στο Σίτι του Λονδίνου.  Πρότεινε την κατασκευή του Tulip, ενός ουρανοξύστη στο Λονδίνο, αλλά ο δήμαρχος της πόλης το απέρριψε το 2019.   

 Προσωπική ζωή 
Ο Σάφρα ήταν κάτοικος της Γενεύης της Ελβετίας. Το 1969 παντρεύτηκε την Βίκυ Σάφρα.  Μαζί απέκτησαν τέσσερα παιδιά: τον Τζέικομπ, την Έσθερ, τον Άλμπερτ και τον Ντέιβιντ. Ο  Τζέικομπ είναι υπεύθυνος για τις διεθνείς επιχειρήσεις, ενώ ο Ντέιβιντ διευθύνει την Banco Safra στη Βραζιλία. 

Ο Σάφρα πέθανε στις 10 Δεκεμβρίου 2020 στο Σάο Πάολο σε ηλικία 82 ετών.   Επασχε από τη νόσο του Πάρκινσον. 

Παραπομπές

Κατηγορία:Μιζραχί Εβραίοι
Κατηγορία:Βραζιλιάνοι επιχειρηματίες